ན་མོ་གུ་ར་ཝེ། རྡོ་རྗེ་སྐྱིལ་ཀྲུང་ལག་པ་མཉམ་གཞག་སོགས་དང་། སྔགས་དྲན་པ་སྔར་དང་འདྲ། སྟོང་པའི་ངང་ལས་དགྱེས་པ་རྡོ་རྗེ་ཡབ་ཡུམ་གྱི་སྐུར་སྐྱེད་དེ། པདྨ་དང་ཉི་མ་དང་རོའི་སྙིང་གར་གནས་པ། གཡས་རྡོ་རྗེ་གཡོན་ཐོད་པ་རྡོ་རྗེས་མཚན་པ། ཡུམ་གྱི་གྲི་གུག་ཐོད་པ་ཅན། གཉིས་ཀའང་ཕྱག་རྒྱ་ལྔས་བརྒྱན་པ། མི་བསྐྱོད་པས་དབུར་བརྒྱན་པའི་ཡབ་ཀྱི་ཐུགས་ཀར་ཧཱུྃ། ཡུམ་གྱི་ལྟེ་བར་ཨཾ་བསམས་ལ་སྙོམས་པར་ཞུགས་པས། བདེ་བའི་སྟོབས་ཀྱིས་ཨཾ་ནོར་བུར་སོང་། ཧཱུྃ་ཡང་ནོར་བུར་སོང་སྟེ། ཡི་གེ་གཉིས་འོད་དུ་ཞུ་བ་ལས། ཡབ་ཡུམ་གཉིས་ཀྱང་འོད་དུ་ཞུ་སྟེ། མར་མེ་གསལ་བ་ལྟར་བསམས་ལ་མཐར་མི་དམིགས་པར་བྱའོ། །མི་དམིགས་པ་དེ་ཉིད་སྔོན་ཉམས་སུ་མྱོང་བ་དེ་ལྟ་བུའི་བདེ་བ་ཆེན་པོ། ཁམས་གསུམ་པོ་ཐམས་ཅད་སྣང་བ་མེད་ལ། བདེ་བའི་རང་བཞིན་དུ་བྱས་ཏེ་བསྒོམ་མོ། །དེ་ལྟར་རྟག་ཏུ་བསྒོམས་ན་ལུས་དྭངས་པར་སོང་སྟེ་སངས་རྒྱས་སུ་འགྱུར་རོ། །ནོར་བུར་ཕྱིན་པའི་དུས་བདེ་བ་མྱོང་བ་ནི་ཤེས་རབ་ཡེ་ཤེས་སོ། །ཕྱིས་བླ་མས་ཉམས་མྱོང་དེ། བདེ་ཆེན་མཚོན་བྱེད་ཡིན་ནོ། །ཞེས་ངོ་སྤྲད་པ་ནི། བཞི་པ་ཡིན་ཟེར། ཡང་ན་དེ་ངོ་སྤྲོད་དང་བཅས་པ་ཤེས་རབ་ཡེ་ཤེས་ཕྱིས་བསྙེན་བཀུར་བྱས་ཏེ། བླ་མས་སྔོན་མྱོང་བ་དེ་ལུས་ཐམས་ཅད་དུ་བདེ་བས་གང་བར་བྱས་ཏེ། བསྒོམས་ནས་མཐར་ཏྲི་དྷཱ་རུ་བདེ་བ་བསྒོམ་ཞིང་སྐྱེས་པ་ནི་བཞི་པའོ། །ཐམས་ཅད་སེམས་སུ་བསྡུ་བྱས་ལ། སེམས་ནི་གང་དུའང་མི་རྟོག་གོ །ཧེ་བཛྲའི་མན་ངག སཾ་བ་ར་དང་ཡང་ཐུན་མོང་ངོ་། །ཨི་ཐི།། །།